《挽范孺人》
宋代·王庭圭

少日来归奉藻蘋，一门冠盖拥朱轮。平生未识德公嫂，比岁才依孟母邻。

魂返蓬莱三万里，鹤归华表几千春。南州高士应匍匐，忍看灵车下北津。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。